**Integruotos pasaulio p., lietuvių k., technologijų pamokos ,,Velykos“ aprašymas 3 klasei**

**Tema: ,,Velykos“**

**Trukmė: 1-2 pamokos.**

**Atitiktis Etninės kultūros programos mokymo turiniui:**

 Kalendoriniai papročiai ir šeimos narių tradiciniai darbai. Analizuoja, apibūdina ir pristato kalendorinius papročius, bendruomeninius darbus ir svarbiausius amatus, apibūdina žmogaus ryšį su gamta senojoje pasaulėžiūroje (A1.2) Apibūdina Velykų laikotarpio (nuo Verbų iki Atvelykio) papročius.

**Tikslas:**

Sužinoti kaip Velykos buvo švenčiama senovės Lietuvoje, kokios tradicijos yra išlikusios iki šių dienų.

**Uždaviniai:**

1. Susipažinti su Velykų papročiais, simboliais ir jų reikšme; (pasaulio pažinimas).
2. Pasimokyti oracijos ( lietuvių kalba).
3. Netradicinėmis priemonėmis numarginti kiaušinį (technologijos).
4. Išmokti margučių ridenimo taisykles ir sąžiningai varžytis.

**Metodai:** Pasakojimas, klausimai- atsakymai, medžiagos demonstravimas, oracijos mokymasis, individualus darbas, žaidimas, refleksija.

**Mokymo(si) priemonės:** velti kiaušiniai, virti marginti ir nemarginti kiaušiniai, kiaušinių ridenimo lovelis, kiaušinių marginimo priemonės (įvairių raštų popierinės servetėlės, teptukas, žalio kiaušinio išplaktas baltymas, dubenėlis jam).

**Ugdomos kompetencijos:** pažinimo, kūrybiškumo, kultūrinė, komunikavimo, socialinė, emocinė ir sveikos gyvensenos.

**Integraciniai ryšiai:** lietuvių kalba ir literatūra, visuomeninis ugdymas, gamtos mokslai, technologijos.

**Integruotos pamokos eiga:**

***Mokytoja, apsirengusi Velykų bobute, nešina veltais bei virtais kiaušiniais, ridenimo loveliu, įeina į klasę.***

**Sveiki visi. Esu Velykų bobutė arba Velykė. *Gal kas žinot kur aš gyvenu ir ką veikiu?***

Gyvenu pamiškėje, primarginu daug margučių ir cukriniu arba vaškiniu, kiškiais pakinkytu vežimaičiu juos išvežioju vaikams. Įprastai vaikams palieku po du margintus kiaušinius – juos rasite Velykų rytą ant palangės.

Ar galite man pasakykiti tikslią Velykų datą- kada aš palieku tuos kiaušinius?

*Na, pavyzdžiui, kada būna Naujieji metai. (Sausio 1 d.).O kada būna jūsų gimtadieniai? Ar galima pakeisti jų datą? ( Vaikai atsako, kad negalima).*

O, štai, su Velykomis yra labai įdomu, nes kiekvienais metais jų data keičiasi. Anksčiausiai gali būti švenčiamos kovo 22, o vėliausiai – balandžio 25 dieną. Bet būtinai SEKMADIENĮ.

Apie kovo 20-21 d. visame Žemės rutulyje dienos ir nakties trukmė tampa vienoda- tai yra Pavasario lygiadienis. Ir Velykos švenčiamos pirmąjį mėnulio pilnaties sekmadienį. Po pavasario lygiadienio.

Velykos ir senovėje, ir dabar siejamos su gamtos atgimimu, atsibudimu po ilgos ir sunkios žiemos.

*O gal kuris žinot, iš kur atsirado Velykų pavadinimas? Pabandykit paspėlioti. Su kokiu žodžiu jums siejasi Velykos?*

**Per Velykas pabunda vėlės**. Senovėje buvo tikėta, kad atėjus pavasariui nubunda ne tik gamta, bet ir anapusinis pasaulis, prisikelia vėlės -iš čia ir kilęs šventės pavadinimas. O atgal į kapus jas priverdavo grįžti pirmasis griaustinis- dievas Perkūnas. Senoliai, bijodami vėlių ir norėdami joms įtikti, per Velykas lankydavo mirusiųjų kapus, ant jų padėdavo margintų kiaušinių.

*O kaip Jums atrodo, kada prasideda Velykų šventė?*

Ogi savaitę iki Velykų - Verbų sekmadieniu, kurio metu šventinamos verbos: gluosnių rykštelės, kadagių šakelės, o dabar, supintos iš įvairiausių džiovintų augalų. Po Verbų sekmadienio seka Didžioji savaitė, kurios metu laikytasi rimties, stengtasi nesibarti. Didįjį Ketvirtadienį, dar vadinamą Čystuoju (švariuoju) ketvirtadieniu, visa šeima susitvarkydavo namus, ūkį. Didysis Penktadienis - rimties ir susikaupimo, atgailos diena. Margučius dažydavo Velykų išvakarėse – Didįjį Šeštadienį, tuomet eidavo į Bažnyčią atsinešti šventinto vandens ir velykinės ugnies, ant kurios gamindavo ir Velykų valgius.

***Pirmąjį*** *Velykų dienos* rytą šeima kėlėsi anksti (tikėta, kad jei per Velykas ilgai miegosi, galvą skaudės) ir prausėsi šaltu, lediniu vandeniu, nuplaudami ligas ir norėdami ilgai gyventi. Pirmoji Velykų diena skirta vaišėms ir būdavo kiek ramesnė, švenčiama tik šeimos rate – sakoma, kad, jeigu koks nesusipratėlis į svečius ateidavo, tai jo prie stalo sodinti negalima.

***Antroji Velykų diena*** buvo skirta pramogoms, susitikimams su kaimynais, giminaičiais. Buvo einama į svečius, žaidžiami įvairiausi [velykiniai žaidimai](https://www.tevu-darzelis.lt/velyku-zaidimai-vaikams/), šeimos linksminosi ir dainavo. Visi drauge ridendavo kiaušinius per lovelį, eidavo bukynių (dauždami tikrino kiaušinių stiprumą).

*Trečiąją Velykų dieną, kuri vadinama Ledų diena,* reikėjo tinginiauti. Tikėta, kad, jeigu draudimo nepaisysi ir dirbsi, vasarą „ledai javus nukuls“, t.y. kruša sunaikins bebaigiantį bręsti derlių.

*Vaikai antrą Velykų dieną eidavo kiaušiniauti , Dzūkijoje sakoma lalauti (dainuodami dainas, kuriose būdavo žodžiai ,,lalu lalu“ ir kurios buvo skiriamos gyvenimo ir meilės deivei LELAI* – lankėsi pas kaimynus, jiems dainavo ir deklamavo eilėraštukus, o baigę įsikišdavo burnon pirštuką šitaip prašydami kiaušinio, kartais įsikišdavo ir du pirštukus – trobos savininkas turėjo suprasti, kad mažylis nori gauti du margučius, o štai daugiau nei du pirštelius burnon susikišę vaikai dažniausiai kiaušinių visai negaudavo ir buvo išvaromi lauk už godumą.

*Pasimokykime Velykinių oracijų.*

Aš mažas vaikelis, Aš mažas vaikelis,  
Kaip pupų pėdelis, Kaip pupų pėdelis,  
Kūtėj pastatytas, Labą dieną sakau,  
Avelių nukramtytas. Kiaušinių prašau.  
Prašyčiau pyrago,  
Bet bijau ilgo botago,  
šokčiau per langą-  
Bijau nusisukt sprandą,  
bėgčiau į mišką-  
Bijau perplėšti kišką.

Per Velykų šventes priimta žaisti įvairiausius [velykinius žaidimus](https://www.tevu-darzelis.lt/velyku-zaidimai-vaikams/), daugumos jų įrankis - margučiai. Populiariausi Velykų žaidimai būdavo margučių ridenimas, o Dzūkijoje ir BUKYNĖS ARBA MUŠČIUS.

*(Poros dar neturintys vaikinai eidavo dėdinėti į jaunų mergelių namus. Merginos privalėjo pavaišinti gražiais margučiais, o, jeigu jų neturėjo, tai buvo juokais nutempiamos į vištidę ir pasodinamos perėti.  Netekėjusioms merginoms vyrukai dainavo „lalinkas“ – daineles, linkinčias greitai ir sėkmingai ištekėti, susilaukti daug vaikučių. Panelės už „lalinkas“ svečius apdovanodavo riešutais.)*

*Pasižiūrėkite kokiais ornamentais numarginti velti ir virti margučiai. (Demonstruojami margučiai0.*

Kiaušinis turi ypatingą reikšmę – tai kosmoso, gyvybės, vaisingumo simbolis. Per Velykas kiaušiniai buvo marginami siekiant sustiprinti jų magiškąsias galias. Ant kiaušinių lukštų buvo išskutami ar vašku išpiešiami simboliniai raštai –SAULUTĖS turėjo užtikrinti pakankamai saulės šviesos ir šilumos augmenijai, ŽVAIGŽDĖS – šiltas ir šviesias naktis, ŽALČIUKAI padėjo gyvybei greičiau pabusti ir paspartino pavasario atėjimą, kiaušiniai buvo marginami įvairiais AUGALAI, GĖLĖS simbolizavusiais žaliuojantį pavasarį ir gausų būsimąjį derlių.

*Kiaušiniai buvo marginami natūraliais, augaliniais dažais* – žibuoklių žiedai suteikė švelniai melsvą spalvą, ąžuolo žievė – juodą, svogūnų lukštai – tamsiai rudą ir t.t. Spalvos, kaip ir raštai, turėjo prasmę. Mėlyna spalva simbolizavo dangų, raudona – gyvybę, juoda – derlingą žemę, žalia – bundančią augaliją, geltona – derlių, subrendusius javus.

**(Kiaušinių marginimas).** O kad mes galėtumėm ridenti margučius, tai dabar juos nusimarginkime. Marginsime ne vašku, o vyniosime į servetėles. Nuimkite viršutinį, patį ploniausią sluoksnį. Galite pasirinkti keletą servetėlių ir išsiplėšyti iš jų patinkančius paveikslėlius. Tuomet dėkite ant virto kiaušinio, teptuką merkite į baltymo plakinį ir užtepkite paveikslėlį. Matote, kaip puikiai prilimpa, kaip su klijais prilipdyta.

KOL VAIKAI MARGINA, VELYKĖ PASAKOJA:

**Stebuklingi margučiai**. Pagonys tikėjo, kad kiaušiniai turi magiškų galių – kiaušinių duodavo valgyti sergantiems, ką tik pagimdžiusioms moterims buvo kepama puri, saldi kiaušinienė moliniame indelyje (beje, ši kiaušinienė – tradicinė palankynų, gimdyvės ir naujagimio lankymo, dovana), kiaušinius glausdavo prie skaudamų vietų, sunkiai gyjančių žaizdų, žalius kiaušinius gerdavo pastoti norinčios moterys. Buvo manoma, kad margintų Velykų kiaušinių stebuklingos savybės dar didesnės. Velykoms pasibaigus vyrai keletą margučių užkasdavo laukuose, manydami, kad tai padidins derlių, o moterys porą dažytų kiaušinių pasidėdavo namuose, šitaip trobą apsaugodamos nuo dievo Perkūno rūstybės.

**Margučiai žadino gyvates.** Kiaušinių žaidimai mūsų protėviams buvo ne tik linksma pramoga, bet ir dar vienas magiškas ritualas. Senovėje buvo tikima, kad kiaušinyje slypi gemalu pasivertusios gyvatės, o kiaušinį žaidimo metu pramušus jos išlįsdavo ir šliauždamos pažeme budino augaliukus, tarsi kvietė juos greičiau dygti ir žaliuoti. Kiaušinių ridenimo žaidimai taip pat buvo skirti prikelti ir sukviesti gyvates.

**Na, margučiai numarginti. Pats metas pradėti margučių ridenimo varžybas.**

Išklausykite margučių ridenimo varžybų taisykles:

-Margučiai ridenami specialiai paruoštu, lygiu ir nuožulniu takeliu( arba ant lygios žemės), naudojamas lovelis.

-Varžybose dalyvauja keli žaidėjai. Kiekvienas atsineša savo margutį.

-Dalyviai ridenimo eilę pasirenka burtų keliu.

-Stengtis nuridenti margutį taip, kad jis paliestų kitų dalyvių margučius.

-Už kiekvieną paliestą margutį dalyvis pelno taškus (arba laimi paliestą margutį, jei žaidžiama pagal seną tradiciją).

Taisyklingas ridenimas:

-Margutis ridinėjamas viena ranka, atsispiriant tik nuo takelio pradžios.

-Draudžiama mesti margutį į orą ar naudoti kitus būdus, galinčius jį sugadinti.

-Laimi dalyvis, surinkęs daugiausiai taškų arba laimėjęs daugiausiai margučių.

-Jei taškai lygūs, gali būti rengiama papildoma ridenimo partija.

-Dalyviai privalo laikytis taisyklių ir gerbti kitų žaidėjų margučius (negalima jų sugadinti ar tyčia per stipriai smūgiuoti).

**Refleksija**.

1. Apie tradicijas:
   * Ką sužinojai apie Velykų šventimą senovėje?
   * Ar atpažinai tradicijas, kurias švenčiate savo šeimoje?
2. Apie kiaušinių marginimą:
   * Ar patiko marginti kiaušinį netradicinėmis priemonėmis? Kodėl?
   * Kas sekėsi lengvai, o kas buvo sunkiau?
   * Ar tavo margutis pavyko taip, kaip tikėjaisi?
3. Apie margučių ridenimą:
   * Kaip sekėsi ridenti margučius? Ar buvo smagu?
   * Ar visada laikeisi taisyklių ir žaidei sąžiningai?
   * Kaip jauteisi dalyvaudamas (-a) žaidime?
4. Apie pamoką:
   * Kas šiandien labiausiai įsiminė?

Mokiniai gali atsakyti žodžiu, užrašyti atsakymus arba nupiešti, kas jiems patiko ir ką išmoko.

**Įsivertinimas:**  
Mokiniai gauna lentelę ar klausimus, kuriuos įvertina pagal skalę nuo **1 iki 3** (1 – dar trūksta supratimo, 2 – suprantu, bet reikia daugiau praktikos, 3 – viską suprantu ir moku).

**Įsivertinimo lentelė:**

1. **Aš galiu įvardinti bent 3 Velykų papročius ar simbolius.**  
   (1 – dar nežinau, 2 – dalį žinau, 3 – žinau ir galiu paaiškinti)
2. **Aš suprantu, kaip buvo marginami margučiai seniau ir kuo jie ypatingi.**  
   (1 – trūksta supratimo, 2 – suprantu, bet ne viską, 3 – suprantu ir galiu papasakoti)
3. **Aš gebu naudoti netradicines priemones margučiams marginti.**  
   (1 – buvo sunku, 2 – pavyko, bet reikėjo pagalbos, 3 – pavyko puikiai)
4. **Aš žinau margučių ridenimo taisykles ir galiu jas taikyti.**  
   (1 – dar nesu tikras, 2 – žinau, bet reikia praktikos, 3 – žinau ir moku žaisti sąžiningai)
5. **Aš jaučiuosi prisidėjęs (-usi) prie draugiškos ir smagios pamokos atmosferos.**  
   (1 – galėjau labiau pasistengti, 2 – dalyvavau, bet galėjau daugiau, 3 – aktyviai dalyvavau ir padėjau kitiems)

**Papildomas klausimas (atsakymas laisva forma):**

* Ką labiausiai išmokau ar supratau šios pamokos metu?

#### **Pasiekimų lygiai:**

|  |  |  |  |
| --- | --- | --- | --- |
| Slenkstinis (1) | Patenkinamas (2) | Pagrindinis (3) | Aukštesnysis (4) |
| Žino bent vieną Velykų paprotį arba simbolį, tačiau negali paaiškinti jo reikšmės. Margutis nebaigtas marginti. Ridendamas taisyklių laikosi paviršutiniškai. (A1.2.1). | Įvardija 1–2 Velykų papročius ar simbolius ir pateikti trumpą paaiškinimą. Margutis numargintas netvarkingai, iki galo neapklijuotas. Supranta pagrindines taisykles ir jų laikosi, varžosi sąžiningai, nors dalyvavimo aktyvumas gali būti žemesnis. (A1.2.2). | Įvardija 3 Velykų papročius ar simbolius ir paaiškina jų reikšmę. Margutis numargintas kruopščiai ir kūrybiškai, laikomasi užduoties reikalavimų. Gerai išmano taisykles, jas taiko ir aktyviai dalyvauja varžybose, laikosi sąžiningo žaidimo principų. (A1.2.3). | Įvardija daugiau nei 3 Velykų papročius ar simbolius ir paaiškina jų reikšmę senovėje bei dabartyje, pateikia detalių ar papildomos informacijos. Margutis numargintas labai kūrybiškai, darbas išsiskiria estetiškumu ir išbaigtumu. Puikiai laikosi taisyklių, aktyviai ir noriai dalyvauja, skatina draugišką varžymąsi bei padeda kitiems suprasti žaidimo esmę. (A1.2.4). |

**Sąvokos**: *Oracija* (lot. oratio – kalba, pranešimas) – smulkiosios tautosakos žanras, iškilminga, paprastai juokaujama apeiginė kalba, prakalba.

Oraciją sako piršlys per vestuves, kvieslys, kviesdamas į kokį nors renginį miestelėnus, Užgavėnių dalyviai, vaikščiodami po kiemus, piemenys, pavasarį išgindami, o rudenį pargindami galvijus. Oracijos sakomos ir kitomis svarbiomis kaimo gyvenimo progomis – per šv. Sekmines, šv. Velykas ir t. t.

*Lygiadienis* – tai laikas, kada įvairiose Žemės vietose, išskyrus poliarines sritis, dienos ir nakties ilgumas suvienodėja. Kovo 20-ąją visame pasaulyje dienos ir nakties ilgumas tampa vienodas, ateina pavasario lygiadienis.

*Plakinys-* kas išplakta, suplakta: miltų ir kiaušinių plakinys ir pan.

Parengė Alytaus ,,Sakalėlio“ pradinės mokyklos pradinių klasių mokytoja metodininkė Veneta Baliukonienė

**Šaltiniai**:

Prieiga internete:

<https://gamta5-6.mkp.emokykla.lt/lt/mo/zinynas/lygiadienis/>

https://www.zodynas.lt/terminu-zodynas/p/plakinys

<https://www.tevu-darzelis.lt/velyku-zaidimai-vaikams/>

<https://www-bernardinai-lt.webpkgcache.com/doc/-/s/www.bernardinai.lt/zyma/velyku-paprociai-ir-tradicijos/>

<https://alkas.lt/2014/04/19/kaip-senoves-lietuviai-svesdavo-velykas/>

<https://www.puoskislietuviskai.lt/margucio-simbolika/>

<https://ve.lt/sventes/velykos/ka-simbolizuoja-marguciu-rastai>